
בסוף שנת 2006 הייתי בצומת דרכים אקדמית. הייתי לקראת סוף לימודי הפרה-רפואה בניו-יורק והייתי צריך להחליט אם אני מתחייב למקצוע ומתחיל בית ספר לרפואה, עם עוד ארבע שנים + התמחות, או מחפש כיוון אחר. 
בשיחה עם חבר שבאמת הכיר אותי הוא אמר: "אתה מתאים יותר לביוטק, כי זה ישלב עוד שכבות באישיות שלך". פניתי לאדם היחיד שהכרתי שעוסק בתחום ושאלתי מה הוא יכול להגיד לי על ביוטק. "תבוא לעבוד אצלי ותגלה" הוא אמר, והשאר היסטוריה. 

ליעקב היתה חוויה תעסוקתית קצת שונה אבל למעשה הוא שילב עסקים וביולוגיה והצליח כלכלית אז אני רוצה להציע שהוא היה סטארטפיסט הביוטק הראשון בהיסטוריה. אחרי בערך 20 שנה של עבודה באותה המשרה, יעקב מוכן לשינוי קריירה אבל לא בטוח איך. מה שהביא למהלך היה, באופן דומה אך שונה ממני, מפגש בחלום עם מלאך: "ויאמר אליו מלאך האלהים בחלום יעקב...קום צא מן הארץ הזאת ושוב אל ארץ מולדתך". 
הבוס, לבן, מזהה שהוא עומד לאבד עובד מסור ומתחיל מיד תהליך של שימור עובדים: "ויאמר אליו לבן אם נא מצאתי חן בעיניך נחשתי ויברכני ה' בגללך" יעקב נחוש לעזוב, וכמו איש עסקים שמבין שיש לו קלף, מדגיש את הערך הייחודי שהוא מביא לשולחן: "ויאמר אליו אתה ידעת את אשר עבדתיך ואת אשר היה מקנך אתי".
 
מכאן מתחיל הראש היהודי האמיתי לעבוד. לבן כבר מתחיל לחשוב כמה זה יעלה לו אבל יעקב אומר לו: "אל תתן לי מאומה, אם תעשה לי הדבר הזה אשובה ארעה צאנך אשמור" יעקב מבקש עסקת אופציות עתידיות, במקום מזומן במקום. הוא מבין שאם יציע עסקה שבה הוא יקבל לידיו צאן משלו, הוא יוכל להתחיל לבנות הון אישי שלא נסמך על משכורת מלבן או כל אחד אחר. הקושי, אם כן, הוא לנסח הסכם שבה לבן יסכים להיפרד מכמות משמעותית של כבשים ועיזים, בלי שיהיו לו טענות על כך בעתיד. 

בשנת 1865 תיעד לראשונה הנזיר גרגור מנדל את החוקיות של תורשה באופן סדיר דרך הפרייה ותיעוד התוצאות בשני סוגים של אפונת גינה.על פי מנדל, המידע הגנטי לכל תכונה בכל אורגניזם מורכב משני אללים של גנים. בזמן ההפרייה, כל גן מכל הורה נפרד לשניים ומתחבר עם החצי שהגיע מההורה השני. המנגנון רנדומלי כמעט לחלוטין בכל פעם שיש הפרייה. הוא מאפשר הורשת תכונות מההורים מצד אחד אבל גם גיוון התוצאות מצד שני. הרצף הגנטי של כל תכונה נקרא "גנוטיפ" והתבטאות שלו בפועל נקראת "פנוטיפ". בסדר עד כאן? 

אז מה יעקב מבקש בעצם? "אעבר בכל צאנך היום, הסר משם כל שה נקוד וטלוא, וכל שה חום בכשבים, וטלוא ונקוד בעזים – והיה זה שכרי".
הכבשים לרוב נולדים לבנים אך חלקם, השווה פחות, חומים, וכך גם אצל העיזים - מרביתן נולדות שחורות אך חלק מהן נולדות עם כתמים בהירים עליהן. אלו הן הטלואים והנקודים. יעקב מציע ככה - דבר ראשון לשים בצד את כל הטלואים והנקודים, הן נשארות אצל לבן. מעכשיו, כל צאצא שיצא מקבוצת החלקים שהוא לא חלק ילך ליעקב וכל חלק ילך ללבן. יעקב מבקש לקבל לידיו את כל הטלואים והנקודים, הפחות מוצלחים, שיוולדו מתוך העדר החלק, ואילו את הצאצאים החלקים לבן ישמור לעצמו. לבן מסכים ושלא כדרך הטבע, מספר הנקודים והטלואים שנולדים לעדר החלק עולה במספר רב על מספר החלקים שנולדים להם. 

חזרה רגע למנדל 
מנדל טבע את המושגים "גן דומיננטי" ו"גן רצסיבי". בכל תכונה שהצאצא מקבל מהוריו, הוא מקבל שני אללים, אלל מכל הורה, אלל אחד יהיה הדומיננטי ויכתיב לצאצא את תכונותיו ואילו השני יהיה רדום אולם הוא יכול לעבור בתורשה לדור הבא. אלל דומיננטי-שולט, הוא זה שיקבע את הפנוטיפ, את איכות הצאן, את צבע השיער. האלל הרצסיבי נשאר רדום, אבל המידע ליצירתו עובר בגנים למרות שלא מתבטא חיצונית כל עוד יש אלל דומיננטי. זאת אומרת, רק בסיטואציה ששני האללים הן רציבסיים. 

אז הפנוטיפ, ההתבטאות בפועל, תהיה של התכונה החלשה יותר - נקודים, טלואים, ג'ינג'ים. מסתבר שחלק לא קטן מאותם "חלקים" נשאו את האלל הרצסיבי שקודד למראה נקוד וטלוא, תכונה נסתרת. בעדר הראשוני שניתן ליעקב אמנם הפנוטיפ הראה רק צאן "חלק" אך בוודאות היה שם גנוטיפ של נקודים ולכן היה זה רק עניין של מזל )או התערבות אלוהית (כדי שמהחלקות יצאו המון נקודים וטלואים): 
"...ותלדנן הצאן עקדים נקדים וטלואים" 
יעקב הבין את זה ולכן מה שנשאר לו זה לברר בתוך ה"חלקים" מי מהם הוא נשא של אללים רצסיביים, ל'נקוד' ו'טלוא', הארה זו היא חלק מהתגלות מלאך ה' אליו: "שא נא עיניך וראה: "כל העתודים )הלידות העתידיות( העולים על הצאן עקודים נקודים וברודים" 
אחוז הנקודים והטלואים שנולדו בפועל היה גבוה בהרבה ממה שקורה בטבע באופן רגיל ולכן סביר להניח שאלוהים זיכה את יעקב במספר רב של פנוטיפים רצסיביים על אמונתו בה' ויכולתו לנטרל את הסיטואציה עם לבן חותנו. 

דבר אחרון. 
הסבים והסבתות שלי לא היו ג'ינג'ים. אבא שלי נולד בלונדיני עם עיניים כחולות ולאמא שלי עיניים ושיער חום וכך גם נולדה אחותי הגדולה. 
ואז אני יצאתי ג'ינג'י. הבנתי שהשוק היה לא קטן ונמשך בערך 9 שנים, עד להולדת הילד הרביעי במשפחה, גלעד, אחרי עוד בלונדיני, ותודה לאל הוא יצא ג'ינג'י. תתארו לכם את השמחה של ילד ג'ינג'י בן ,9 שישן אצל החבר שלו אביתר בזמן שאמא שלו בחדר לידה, מקבל טלפון בבוקר על זה שנולד לו אח ג'ינג'י והתגובה המיידית שלו זה לצעוק לאבא שלו לתוך השפופרת "אתה רואה? אני לא מאומץ!!!" 
האמת, אם חושבים על פרשת השבוע ועל האפשרות להיוולדות פנוטים רציסיביים מאוכלוסיה של פנוטיפים דומיננטיים, זה די הגיוני שיוולד ילד ג'ינג'י, ואפילו יותר מאחד, מהורים עם שיער חום ובלונד. הסיכוי ללידת ילדים כתומים אצלי ואצל יטי, שהיא מנומשת, ושאחותה ואמא שלה הן ג'ינג'יות, הוא אפילו מעל ל.50%- וכן, כל שלושת הילדים שלי ג'ינג'ים. 
במילים אחרות, בכל פעם שאיזשהו אובר-חוכם מחליט לצטט את המאמר היחיד שמשום מה כל המדינה מכירה ומודיע לי ש"ג'ינג'ים זה זן נכחד" אני צוחק והולך הביתה לעשות עוד אחד. 
שבת שלום.
